8 Stund Flug inkl. churze Stops in Lima und Quito bringed eus vo Cusco (Peru) uf Medellin (Kolumbie). Vom Flughafe fahred mir i 40 Minute mit em Bus richtig Stadtzentrum, e schoeni Ussicht vom Huegel uf di tusige Liechtli vo de Stadt, und daenn mit em Taxi bis zum Hostel. De Stadtteil El Poblado, wo mir wohned, isch schoen gstaltet und erinneret a es Ferieort mit vielne Restaurants und stylische Discos. Z Kolumbie haets i de meiste Staedt e Zona Rosa, es Usgangsviertel. S isch nur leider noed Wucheend und somit lauft i de Discos noed viel. Mir gnuessed di agnaehm warme Temperature am Abig bi gmuetliche Nachtesse mit abwaechsligsricher Chuchi (Pizza, 2x Thai). Mmmm... wieder mal oepis ganz anders.    S Klima isch super i de 'Stadt vom ewige Fruehlig'. D Stadtbesichtigung am naechste Tag isch daenn eher ernuechternd gsi. Vo obe und im Dunkle haet d Stadt spannender  usgseh. S isch e funktionali Grossstadt mit 2,2 Mio   . Einwohner und sehr viel Verchehr. D Sehenswuerdikeite choend noed mit andere Staedt, wo mir uf dere Reis kenneglernt haend, mithebe. Di eint Chile sell s 5. groesste Ziegelsteigebaeude vo de Welt si, aber schoen isch das Konstrukt noed unbedingt. Am beste gfallt eus de Plaza Botero mit sine Bronzefigure. Mit de effiziente und moderne Metro fahred mir zruck i 'euses' Quartier. Am naechste Tag besichtiged mir es Kunstmuseum, wo vor allem Werk vom Fernando Botero usstellt. De Botero isch in Medellin gebore und haet sin ganz eigene Stil gfunde, siehe Foeteli. Er seit, sini Figure (Mensche, Tier, Pflanze) seged noed dick, sondern voluminoes. Er gaebi ihne so quasi meh Praesenz und Usdruckschraft uf de Bilder oder i de Bronzestatue. Mir finded d Bilder sehr amuesant, segs en rundliche Jesus oder e Monalisa 'extra large'. Da fuehled sich wohl di teils rundliche Mensche, wo a de Figure verbii spatziered, grad wieder wohlig schlank im Verglich :-). Engi Kleidig schiint da quasi e Pflicht si, au wenn das noed bi allne guet usgseht...    Singlemaenner ufpasst... s haet da also vieli sehr huebschi Fraue unterwaegs im Usgangsviertel... aber Vorsicht: ihr muend viellicht au zerst no e Rundi im Fitness iilege, wil au vieli Maenner sich noed muend verstecke :-). Mir ghoered, dass da scho einigi Reisendi im Usgangsviertel mehreri Wuche verbracht haend zum Kaennelerne vo Fraue...  Fuer eus gahts nach zwei Taeg wiiter uf Manizales.    Uf de erste Blick schiints Kolumbie einiges besser zgah als de letschte Laender, wo mir bsuecht haend, Bolivie und Peru. S haet viel meh neui Autos unterwaegs, meh Supermaerkt, gueti Restaurants etc. S erinneret eus einiges a Brasilie, au d Priise (und Uswahl) i de Restaurants und im Supermaert, wo sich uf suedeuropaeischem Niveau beweged   . Trotzdem, d Schaer zwueschet Arm und Riich isch riesig. I de Zona Rosa gnuessed einigi s schoene Labe mit Drinks und Sushi, noed wiit entfernt dursueched Baettler de Abfall nach Aessbarem.    Zum erste mal uf eusere Reis haet eus oepert probiert zberaube. I de Menschemengi i de Innestadt haet oepert unbemerkt beidi Rissverschluess vom chline Rucksack goeffnet.  D Romy haet en uf em Rugge treit, wil's nuet wertvolls drin gha haet. De Taschedieb haet aber weder de Reisefuehrer no eusi Pullis oder Snacks welle chlaue. :-)    'Minutas, minutas, ...' ruefeds ueberall. Chan mer da Ziit chaufe?!? Da choent doch jede no chli meh bruche. - Nei. Da gaht mer statt ine Telefonkabine zu ere Frau (meistens), wo mehreri Handys i ihrer Weste haet, und chan die fuer Telefongspraech miete. Also d Handys, noed d Frau ;-). D Handys sind mit ere Schnuer a ihrer Weste  befestiget, demit mer noed eifach devolaufe chan. Isch doch praktisch!